Versindaba Universiteit Stellenbosch Archives : Versindaba
Posts Tagged 'Universiteit Stellenbosch'
Amanda Lourens. Lig en donker in 'n lang gang.
Dit is 'n pragtige Bolandse oggend, maar my hart is allesbehalwe wat dit op só 'n oggend behoort te wees. Teen hierdie tyd weet almal reeds dat die US die koerantopskrifte gehaal het met die afgryslike gebeure gister op die sesde vloer in die Lettere en Sosialewetenskappegebou (ook die tuiste van die Departement Afrikaans en Nederlands). Ek het nie veel woorde nie, behalwe intense teleurstelling, skok en woede dat 'n akademikus van prof. Van Niekerk se formaat nie eens veilig in sy eie kantoor is nie. En die rede? Dat iemand – en dan 'n klaarblyklik opgevoede Afrikaner daarby – nie van sy idees gehou het nie.
Ek het vanoggend die berig op Die Burger se webwerf gaan lees. Nadat ek die kommentare daarop gelees het (wat nie eens 'n skakel daarheen verdien nie), is ek volkome oorstelp, siek, verbyster. Die haat en minagting daarin, in ons eie taal, is haas onomskryfbaar. Het hierdie mense nog nooit van intellektuele debat, van 'n oop gesprek gehoor nie? Het hulle nie op skool ook moes toesprake maak met die tema "die pen is magtiger as die swaard" nie?
Sosioloë, sielkundiges, help asseblief. Wat gaan aan in die Afrikanerpsige? Hoe gaan ons ooit 'n nasie word op Suid-Afrikaanse bodem met hierdie soort sentimente wat openlik broei? Digters en ander woordwerkers, skryf asseblief hieroor sodat ons die kanker se aard kan probeer peil om dit te bestry.
'n Ligpunt: Op die einste sesde vloer kon die Departement Afrikaans en Nederlands vandeesweek 'n kortkursus in vertaling aanbied wat deur 'n wonderlike verskeidenheid van mense bygewoon is. Ek kan nie begin om julle te vertel van die goeie wil en medemenslikheid wat ek daar ervaar het nie, en daarby in 'n lieflike samekoms van tale. As hierdie stemme – letterlik hetereoglossia in aksie – maar die krag kan hê om die donker aan die ander kant van die lang gang uit te wis.